Llíria recorda la figura de l'alcalde que va organitzar l'acollida dels xiquets de la Guerra
22 de febrer de 2017

"Llíria en la memòria de la seua gent", el projecte audiovisual d'història oral que arreplega els testimonis dels xiquets de la Guerra Civil acollits a Llíria, s'estrenarà este pròxim dissabte en el saló de plens de Ca la Vila. Després de més de 80 anys, les històries dels menuts que van fugir del poble de Sant Lorenzo de El Escorial, a Madrid, queda plasmada en el documental que es podrà veure este pròxim 25 de febrer a les 12.00 hores.

A la presentació del documental assistirà l'alcalde de Llíria, Manolo Civera, la coordinadora del projecte, Cristina Escrivá, l'arqueòleg municipal, Vicent Escrivá, i José Manuel González, fill de Vicente González García-Carrizo, l'alcalde de Sant Lorenzo de El Escorial que, davant de l'imminent avanç de la guerra cap a la localitat madrilenya l'any 1936, va idear i gestionar l'acollida de desenes de xiquets pel poble de Llíria. A més, cal destacar la labor humanitària de García-Carrizo al conflicte, ja que va ajudar a posar fora de perill a persones dels dos bans enfrontats.

L'acte servirà per a retre homenatge a l'alcalde madrileny i agrair al seu fill la seua participació al projecte. També participaran les famílies que van obrir les portes de les seues cases per a acollir els xiquets de Sant Lorenzo de El Escorial, en un reconeixement a l'ajuda desinteressada del poble edetà.

"Llíria en la memòria de la seua gent" és un documental que arreplega les veus de què van patir la Guerra Civil Espanyola i que van trobar en la capital del Camp de Túria, a centenars de quilòmetres de distància de les seues cases, una nou llar i una nova oportunitat.